BEGRUNDELSE

FN-konferencen vedrørende traktaten om våbenhandel vil blive afholdt i New York fra den 2. juli til den 27. juli 2012. Konferencens mål er en juridisk bindende traktat om våbenhandel, der skal bidrage til større ansvarlighed i forbindelse med den lovlige handel med konventionelle våben gennem fastsættelse af høje fælles internationale standarder til regulering af international overførsel af våben.

Den planlagte traktat forventes at omfatte bestemmelser vedrørende foranstaltninger (såsom eksport- eller importlicenser), som principielt falder ind under dækningsområdet for EU's fælles handelspolitik. I henhold til fastlagt retspraksis fjernes sådanne foranstaltninger ikke fra dækningsområdet for den fælles handelspolitik og følgelig fra EU's enekompetence, kun fordi en medlemsstat gennemfører foranstaltninger for at sikre sin nationale sikkerhed.

I henhold til Rådets forordning (EF) nr. 260/2009 af 26. februar 2009 om den fælles importordning og Rådets forordning (EF) nr. 1061/2009 af 19. oktober 2009 om fastlæggelse af en fælles udførselsordning har medlemsstaterne bemyndigelse til at indføre restriktioner for import og eksport, bl.a. på grundlag af hensynet til den offentlige sikkerhed og den offentlige sædelighed, men det er nødvendigt at sikre, at de i traktaten fastlagte foranstaltninger er forenelige med betingelserne for sådanne bemyndigelser.

Endvidere er der i de seneste 20 år blevet vedtaget en række EU-retsakter, der sigter på at lette og fjerne hindringer for overførsel af konventionelle våben på det indre marked eller på at regulere eksporten af konventionelle våben og produkter med dobbelt anvendelse til tredjelande:

a) Rådets direktiv 91/477/EØF af 18. juni 1991 om erhvervelse og besiddelse af våben, med ændringer.

b) Rådets direktiv 93/15/EØF af 5. april 1993 om harmonisering af bestemmelserne om markedsføring af og kontrol med eksplosivstoffer til civil brug, med ændringer.

c) Europa-Parlamentets og Rådets direktiv 2009/43/EF af 6. maj 2009 om forenkling af vilkår og betingelser for overførsel af forsvarsrelaterede produkter inden for Fællesskabet, med ændringer.

d) Europa-Parlamentets og Rådets forordning (EU) nr. 258/2012 af 14. marts 2012 om gennemførelse af artikel 10 i De Forenede Nationers protokol om bekæmpelse af ulovlig fremstilling af og handel med skydevåben og dele, komponenter samt ammunition hertil, der supplerer De Forenede Nationers konvention om bekæmpelse af grænseoverskridende organiseret kriminalitet (FN's våbenprotokol), og om fastsættelse af udførselstilladelse og indførsels- og transitforanstaltninger for skydevåben og dele, komponenter samt ammunition hertil.

e) Rådets forordning (EF) nr. 428/2009 af 5. maj 2009 om en fællesskabsordning for kontrol med udførsel, overførsel, mæglervirksomhed og transit i forbindelse med produkter med dobbelt anvendelse.

f) Europa-Parlamentets og Rådets direktiv 2009/81/EF af 13. juli 2009 om samordning af fremgangsmåderne ved ordregivende myndigheders eller ordregiveres indgåelse af visse bygge- og anlægs-, vareindkøbs- og tjenesteydelseskontrakter på forsvars- og sikkerhedsområdet.

For at sikre forenelighed mellem en fremtidig traktat om våbenhandel og bestemmelserne i direktiv 91/477/EØF, 93/15/EF og 2009/43/EF bør der i den fremtidige traktat ikke være krav om, at overførsel af våben og ammunition mellem medlemsstaterne i hvert enkelt tilfælde skal vurderes i forhold til fastlagte standarder og tillades med en licens. Hvis et sådant krav medtages i en fremtidig traktat om våbenhandel, ville de medlemsstater, som bliver part i en sådan traktat, ikke kunne overholde dette krav til handel med våben internt i EU uden at bryde EU-ret.

For at sikre forenelighed mellem en fremtidig traktat om våbenhandel og bestemmelserne i forordning (EU) nr. 258/2012 bør den fremtidige traktat være i overensstemmelse med princippet i FN-protokollen om skydevåben og særlig artikel 10. I henhold til sidstnævnte artikel bør skydevåben og tilsvarende produkter ikke kunne overføres mellem stater, uden at alle involverede stater har kendskab hertil og har givet deres samtykke. Skydevåben bør ikke eksporteres til eller gennem lande, som ikke har givet tilladelse til overførsel.

Forhandlingerne om traktaten om våbenhandel dækker spørgsmål, der falder ind under EU's enekompetence, fordi de ligger inden for dækningsområdet for den fælles handelspolitik, og fordi en indgåelse af traktaten kan berøre de fælles bestemmelser eller ændre deres dækningsområde.

I betragtning af de aktuelle omstændigheder er det tilrådeligt at bemyndige medlemsstaterne til at forhandle om de spørgsmål i traktaten om våbenhandel, der hører under EU's enekompetence i overensstemmelse med de relevante forhandlingsdirektiver. Denne bemyndigelse dækker derfor ikke de dele af traktaten om våbenhandel, som kan falde ind under EU's kompetence i henhold til Den Fælles Udenrigs- og Sikkerhedspolitik (FUSP), og som vedrører FUSP-regelværket.

2012/0124 (NLE)

Forslag til

RÅDETS AFGØRELSE

om at bemyndige medlemsstaterne til på FN-konferencen vedrørende traktaten om våbenhandel (New York, 2.-27. juli 2012) at forhandle om de spørgsmål, der falder ind under EU's enekompetence

RÅDET FOR DEN EUROPÆISKE UNION HAR -

under henvisning til traktaten om Den Europæiske Unions funktionsmåde, særlig artikel 2, stk. 1, artikel 114, stk. 1, artikel 207, stk. 4, første afsnit, og artikel 218, stk. 3 og 4,

under henvisning til forslag fra Kommissionen[1], og

ud fra følgende betragtninger:

(1) FN's generalforsamling vedtog på sin 64. samling resolution 64/48, hvori det blev besluttet at indkalde til en FN-konference vedrørende traktaten om våbenhandel, der skal mødes fire uger i træk i 2012 for at udarbejde et juridisk bindende instrument om de højest mulige fælles internationale standarder for overførsel af konventionelle våben. FN-konferencen vedrørende traktaten om våbenhandel vil blive afholdt i New York fra den 2. til den 27. juli 2012. Konferencens mål er en juridisk bindende traktat om våbenhandel, der skal bidrage til større ansvarlighed i forbindelse med den lovlige handel med konventionelle våben gennem fastsættelse af høje fælles internationale standarder til regulering af international overførsel af våben og bekæmpelse af en uønsket og uansvarlig spredning af konventionelle våben.

(2) Den planlagte traktat forventes at omfatte bestemmelser vedrørende foranstaltninger (såsom eksport- eller importlicenser), som falder ind under dækningsområdet for EU's fælles handelspolitik. I henhold til Rådets forordning (EF) nr. 260/2009 af 26. februar 2009 om den fælles importordning og Rådets forordning (EF) nr. 1061/2009 af 19. oktober 2009 om fastlæggelse af en fælles udførselsordning har medlemsstaterne bemyndigelse til at indføre restriktioner for henholdsvis import og eksport, bl.a. på grundlag af hensyn til den offentlige sikkerhed og den offentlige sædelighed, men det er nødvendigt at sikre, at de foranstaltninger, der er fastlagt i den planlagte traktat, er forenelige med betingelserne for sådanne bemyndigelser.

(3) Der er vedtaget en række EU-retsakter, der sigter på at lette og fjerne hindringer for overførsel af konventionelle våben på det indre marked, eller som sigter på en regulering af eksport af konventionelle våben eller produkter med dobbelt anvendelse til tredjelande, herunder særligt: a) Rådets direktiv 91/477/EØF af 18. juni 1991 om erhvervelse og besiddelse af våben, b) Rådets direktiv 93/15/EØF af 5. april 1993 om harmonisering af bestemmelserne om markedsføring af og kontrol med eksplosivstoffer til civil brug, med ændringer, c) Europa-Parlamentets og Rådets direktiv 2009/43/EF af 6. maj 2009 om forenkling af vilkår og betingelser for overførsel af forsvarsrelaterede produkter inden for Fællesskabet, d) Europa-Parlamentets og Rådets forordning (EU) nr. 258/2012 af 14. marts 2012 om gennemførelse af artikel 10 i De Forenede Nationers protokol om bekæmpelse af ulovlig fremstilling af og handel med skydevåben og dele, komponenter samt ammunition hertil, der supplerer De Forenede Nationers konvention om bekæmpelse af grænseoverskridende organiseret kriminalitet (FN's våbenprotokol), og om fastsættelse af udførselstilladelse og indførsels- og transitforanstaltninger for skydevåben og dele, komponenter samt ammunition hertil, e) Europa-Parlamentets og Rådets direktiv 2009/81/EF af 13. juli 2009 om samordning af fremgangsmåderne ved ordregivende myndigheders eller ordregiveres indgåelse af visse bygge- og anlægs-, vareindkøbs-og tjenesteydelseskontrakter på forsvars- og sikkerhedsområdet og f) Rådets forordning (EF) nr. 428/2009 af 5. maj 2009 om en fællesskabsordning for kontrol med udførsel, overførsel, mæglervirksomhed og transit i forbindelse med produkter med dobbelt anvendelse.

(4) Et juridisk bindende instrument vedrørende de højest mulige fælles internationale standarder for overførsel af konventionelle våben vedrører spørgsmål, der falder ind under EU's enekompetence, fordi disse ligger inden for dækningsområdet for den fælles handelspolitik, eller fordi indgåelsen af traktaten kan have konsekvenser for ovennævnte fælles bestemmelser eller ændre deres dækningsområde.

(5) Det er nødvendigt ekstraordinært at give medlemsstaterne bemyndigelse til at forhandle om de spørgsmål i traktaten om våbenhandel, der falder ind under EU's enekompetence.

(6) Denne afgørelse dækker ikke de dele i traktaten om våbenhandel, som kan falde ind under EU's kompetence i henhold til Den Fælles Udenrigs- og Sikkerhedspolitik (FUSP), og som vedrører FUSP-regelværket -

VEDTAGET DENNE AFGØRELSE:

Artikel 1

Medlemsstaterne bemyndiges hermed til på FN-konferencen vedrørende traktaten om våbenhandel at forhandle om de spørgsmål i traktaten, som falder ind under EU's enekompetence.

Medlemsstaterne koordinerer deres indsats med støtte fra repræsentanter for Europa-Kommissionen og tjenesten for EU's optræden udadtil, som ligeledes vil yde støtte ved forhandlingerne, når det er hensigtsmæssigt.

Artikel 2

Forhandlingerne gennemføres i overensstemmelse med forhandlingsdirektiverne i bilaget.

Artikel 3

Denne afgørelse er rettet til medlemsstaterne.

Udfærdiget i Bruxelles, den […].

På Rådets vegne […]

Formand

BILAG

1) Traktaten om våbenhandel må ikke indeholde bestemmelser, der hindrer medlemsstaterne i at anvende:

a) Rådets direktiv 91/477/EØF af 18. juni 1991 om erhvervelse og besiddelse af våben, med ændringer.

b) Rådets direktiv 93/15/EØF af 5. april 1993 om harmonisering af bestemmelserne om markedsføring af og kontrol med eksplosivstoffer til civil brug, med ændringer.

c) Europa-Parlamentets og Rådets direktiv 2009/43/EF af 6. maj 2009 om forenkling af vilkår og betingelser for overførsel af forsvarsrelaterede produkter inden for Fællesskabet, med ændringer.

d) Europa-Parlamentets og Rådets direktiv 2009/81/EF af 13. juli 2009 om samordning af fremgangsmåderne ved ordregivende myndigheders eller ordregiveres indgåelse af visse bygge- og anlægs-, vareindkøbs- og tjenesteydelseskontrakter på forsvars- og sikkerhedsområdet.

2) Traktaten om våbenhandel må ikke indeholde bestemmelser, der begrænser den fri bevægelighed for varer, personer, tjenesteydelser og kapital på EU's indre marked, medmindre denne begrænsning er særlig begrundet med artikel 346 i traktaten om Den Europæiske Unions funktionsmåde.

3) Alle foranstaltninger, som er fastlagt i traktaten, og som begrænser eksport eller import fra/til EU eller transit gennem EU's område, skal være forenelige med alle gældende bestemmelser i EU-lovgivningen, herunder særligt:

a) Rådets forordning (EF) nr. 260/2009 af 26. februar 2009 om den fælles importordning.

b) Rådets forordning (EF) nr. 1061/2009 af 19. oktober 2009 om fastlæggelse af en fælles udførselsordning.

c) Europa-Parlamentets og Rådets forordning (EU) nr. 258/2012 af 14. marts 2012 om gennemførelse af artikel 10 i De Forenede Nationers protokol om bekæmpelse af ulovlig fremstilling af og handel med skydevåben og dele, komponenter samt ammunition hertil, der supplerer De Forenede Nationers konvention om bekæmpelse af grænseoverskridende organiseret kriminalitet (FN's våbenprotokol), og om fastsættelse af udførselstilladelse og indførsels- og transitforanstaltninger for skydevåben og dele, komponenter samt ammunition hertil, og

d) Rådets forordning (EF) nr. 428/2009 af 5. maj 2009 om en fællesskabsordning for kontrol med udførsel, overførsel, mæglervirksomhed og transit i forbindelse med produkter med dobbelt anvendelse.

e) Europa-Parlamentets og Rådets direktiv 2009/43/EF af 6. maj 2009 om forenkling af vilkår og betingelser for overførsel af forsvarsrelaterede produkter inden for Fællesskabet, med ændringer.

4) Traktaten om våbenhandel skal omfatte bestemmelser, der giver Den Europæiske Union mulighed for at blive part i traktaten.

[1] EUT C , s. .